Fil 3:9 Die groot ding van die lewe het vir Paulus geword dat hy in Christus gevind sal word. Dat as die HERE na hom kyk Hy raaksien dat Christus sy Verlosser en Here is. Paulus het in sy lewe agtergekom dat die geregtigheid uit die wet hom nie kan red nie. As jy dink dat jy met 'n lewe soveel as moontlik volgens die reëls van die wet kan verdien om onder God se oordeel weg te kom dan misgis jy jouself. Hoekom? Omdat jy nooit volledig volgens God se wet lewe nie. Omdat jou hart in jou lewe nooit vir 100% op die HERE en Sy wil gerig is nie. Ons lees daaroor in Gal 3:10: "Want almal wat uit die werke van die wet is, is onder die vloek; want daar is geskrywe: Vervloek is elkeen wat nie bly in alles wat geskryf is in die boek van die wet om dit te doen nie." Die wet laat aan ons as sondige mense altyd weer in ons eie lewe sien wat nie reg in ons lewe is nie. Dit gaan voor Christus se terugkeer vir ons as mense op aarde nooit gebeur dat as ons in die spieël van die wet kyk dat die uitkoms is: geen enkele sonde nie. Die wet gaan ons nie verlos nie. Paulus het deur die Gees geleer wat die offers in die Ou-Testament al gewys het: jy moet vir jou verlossing nie by die wet wees nie maar by die Verlosser wat kom. Die Verlosser het in Christus gekom. Christus het vir 100% in liefde regverdig volgens God se wet gelewe! Die regverdigheid van Christus wat ook God is, word as jy glo aan jou toegereken. As jy in Christus is, behandel God jou asof jy soos Christus geleef het. Heerlik wonder van genade!